b'\n_START_ARTICLE_\nEnkidu\n_START_PARAGRAPH_\nEnkidu on Gilgame\xc5\xa1-eepoksen keskeinen henkil\xc3\xb6hahmo, p\xc3\xa4\xc3\xa4henkil\xc3\xb6 Gilgame\xc5\xa1in yst\xc3\xa4v\xc3\xa4, jonka kuolema johtaa Gilgame\xc5\xa1in pohtimaan el\xc3\xa4m\xc3\xa4n ja kuoleman arvoitusta ja etsint\xc3\xa4retkelle ikuisen el\xc3\xa4m\xc3\xa4n tavoittelussa._NEWLINE_Enkidu on, kuten Gilgame\xc5\xa1 itse, jumalten muovaama ihminen, ylivertainen muihin n\xc3\xa4hden, ja h\xc3\xa4nelle vet\xc3\xa4\xc3\xa4 vertoja vain itse kuningas Gilgame\xc5\xa1. Enkidu luotiin, koska ihmiset tuskastuivat Gilgame\xc5\xa1in ylivertaisuuteen ja rukoilivat jumalilta apua. Jumalat tekiv\xc3\xa4t Enkidusta Gilgame\xc5\xa1in vihollisen, mutta taisteltuaan aikansa vihamiehet yst\xc3\xa4vystyiv\xc3\xa4t. Sumerilaisissa Gilgame\xc5\xa1-tarinoissa Enkidu on vain Gilgame\xc5\xa1in palvelija, vaikka heid\xc3\xa4n suhteensa perustuukin ennemmin yst\xc3\xa4vyyteen kuin hierarkiaan. Anu aloitti h\xc3\xa4nen luomisensa. H\xc3\xa4n sai sodanjumala Ninurtan uljauden ja pitk\xc3\xa4t aaltoilevat naismaiset hiuksensa Samuqanilta, karjan jumalalta._NEWLINE_Luontinsa j\xc3\xa4lkeen Enkidu vaelsi korpimaissa el\xc3\xa4inten ja petojen keralla, mutta sitten mets\xc3\xa4st\xc3\xa4j\xc3\xa4, jonka pyynti\xc3\xa4 Enkidu h\xc3\xa4iritsi, vei sanan Gilgame\xc5\xa1ille, joka neuvoi ottamaan kuninkaallisen kurtisaanin ja t\xc3\xa4m\xc3\xa4n avulla her\xc3\xa4tt\xc3\xa4m\xc3\xa4\xc3\xa4n t\xc3\xa4ss\xc3\xa4 muukalaisessa halun nautintoihin ja sit\xc3\xa4 kautta "sivistykseen". Mets\xc3\xa4st\xc3\xa4j\xc3\xa4 vei kurtisaanin paikalle, miss\xc3\xa4 Enkidu k\xc3\xa4vi, ja kun Enkidu n\xc3\xa4ki viettelev\xc3\xa4n naisen, halu her\xc3\xa4si h\xc3\xa4ness\xc3\xa4 ja he seurustelivat monta p\xc3\xa4iv\xc3\xa4\xc3\xa4. Enkidun yritt\xc3\xa4ess\xc3\xa4 palata korpeen h\xc3\xa4nen askelensa eiv\xc3\xa4t en\xc3\xa4\xc3\xa4 olleetkaan yht\xc3\xa4 sukkelia ja mets\xc3\xa4n el\xc3\xa4imet kavahtivat h\xc3\xa4nt\xc3\xa4. Kurtisaani otti kesyyntyneen Enkidun seuraansa ja vei t\xc3\xa4m\xc3\xa4n Gilgame\xc5\xa1in luo. Ensin Enkidu halusi haastaa kuningas Gilgame\xc5\xa1in, mutta kohdattuaan toisensa he yst\xc3\xa4v\xc3\xa4styiv\xc3\xa4t.'